מה ההשקפה המשיחית לגבי עישון? עישון הוא חטא?
שאלה: מה ההשקפה המשיחית לגבי עישון? עישון הוא חטא?
תשובה: כתבי הקודש לא דנים באופן ישיר בנושא העישון. עם זאת, ישנם שני עקרונות שבהחלט חלים בנדון. ראשית, כתבי הקודש מצווים עלינו שלא להניח לגופנו להיות "משועבד" לכל דבר. בראשונה אל הקורינתים ו' 12 נאמר "הכל מותר לי, אבל לא הכל מועיל. הכל מותר לי, אך לא אשתעבד לשום דבר". עישון הוא ללא ספק דבר מאוד ממכר. בהמשך הקטע אנחנו קוראים, "האם אינכם יודעים כי גופכם הוא היכל של רוח הקודש השוכנת בתוככם, אשר קיבלתם אותה מאת אלוהים, וכי אינכם שייכים לעצמכם? הלא במחיר נקניתם, לכן כבדו את אלוהים בגופכם" (שם, 20-19). אין כל ספק בכך שהעישון מזיק לבריאות. מחקרים הוכיחו שעישון מזיק לריאות וללב.
אפשר להתייחס לעישון כ"מועיל" (הראשונה אל הקורינתים ו' 12)? אנחנו יכולים לומר שכשאנחנו מעשנים אנחנו באמת מכבדים "את אלוהים בגופנו" (פס' 20)? אדם יכול לומר בכנות שעישון נעשה "לכבודו של אלוהים" (הראשונה אל הקורינתיים י' 31)? אנחנו מאמינים שהתשובה לשאלות האלה היא חד משמעית "לא"! כפועל יוצא מכך, אנחנו מאמינים שעישון הוא חטא ולפיכך מן הראוי שהמאמין בישוע לא יעשן.
יש שמתנגדים להשקפה הזו ומצביעים על העובדה שאנשים רבים אוכלים באופן לא בריא, הרגל שיכול גם הוא להיות ממכר ורע לגופנו. אחרים מכורים לקפאין ואינם מסוגלים אפילו לתפקד לפני ספל הקפה הראשון בבוקר. למרות שהטיעונים האלה נכונים, זה עדיין לא הופך את העישון לדבר רצוי וראוי. הטענה שלנו היא שהמאמין המשיחי, מן הראוי שימנע מגרגרנות ואכילה מוגזמת ולא בריאה. נכון, לעיתים קרובות יש מאמינים שמתנהגים בצביעות כשהם מפנים אצבע מאשימה כלפי חטא אחד, בעודם מרשים את האחר, אבל שוב, התנהגות שכזו אינה הופכת את העישון למנהג שנותן כבוד ונתפארת לאלוהים.
טיעון נוסף שעולה לעיתים קרובות בדיון בנושא הנדון הוא שישנם מאמינים ידועי שם רבים שמעשנים, כמו לדוגמא מורה הכתובים הבריטי ג' ה' ספרג'ון. אנחנו לא מאמינים שזוהי טענה לגיטימית. אנחנו מאמינים שספרג'ון טעה בכך שעישן. האם מבחינות אחרות הוא היה איש אלוהים ומורה נהדר של דבר אלוהים? בהחלט! האם יש בכך בכדי להפוך את כל פעולותיו והרגליו לכאלה שנותנים כבוד לאלוהים? ממש לא.
כשאנחנו אומרים שעישון הוא חטא, אנחנו לא טוענים שמי שמעשנים לא נושעו. ישנם מאמינים רבים בישוע המשיח שמעשנים. עישון לא מונע מאדם מלהיוושע. הוא גם אינו גורם לאדם לאבד את ישועתו. עישון הוא בר מחילה לא פחות מכל חטא אחר, בין אם המעשן הופך למאמין, או שהוא מאמין שמתוודה על חטאיו לפני אלוהים (הראשונה ליוחנן א' 9). יחד עם זאת, אנחנו גורסים ללא עוררין שעישון הוא חטא שעל המאמין המשיחי לזנוח ולהתגבר עליו בעזרתו ובחסדו של אלוהים.